# Grefuèlh

Grefuèlh (Greffeil en francés) es una comuna lengadociana situada dins lo departament d'Aude e la region d'Occitània, ancianament de Lengadòc-Rosselhon.

## Geografia
### Perimètre del territòri

Comunas confrontantas de Grefuèlh :
| | Ladèrn de Lauquet | |
| | | Le Vilar en Val |
| Sant Ilari | | Clarmont |

## Toponimia

Las fòrmas ancianas son Agrifolium, en 870, In villa Agrifolio cum ecclesia Sancti Cyrici, en 951, Villula de Agrifolio Inferiori, en 1110, Ecclesia S. Cirici de Agrifolio, en 1119, Castrum Agrifolii Inferioris, en 1119, Villa Acrifolii Inferioris, en 1207, Ecclesia S. Quiri de Agrifolio Inferiori, en 1317, Agrefuelh, en 1325, Agrefeil, en 1404-1589, Agriffolium, en 1482, Agriffel, en 1552, Agrefueilh, en 1571, Agreffeilh, en 1594, Agreffeil, en 1594, Grefeil, en 1647, Grefeilh, en 1665. La prononciacion es Grefél (grafia de l'abat Savartés), doncas [gre'fel] o benlèu regularament [gre'fɛl] (se la notacion fonetica de l'abat Savartés èra aproximativa).
Lo nom ven del latin acrifolium, « grifol, grefol, grefuèlh, agreu, agrifol, grefuèlha ».$^,$. Agrifolio Inferiori se referís a un autre Agrefuèlh, Agrifolio Superiori, pus naut que lo primièr e qu'es ara pas mai qu'un ostal, Grefolhet o Grefelhet (fòrmas supausadas; sus la mapa IGN, Greffeillet), al sud-èst de Grefuèlh. L'aferèsi (Agrefuèlh > Grefuèlh) apareis a l'escrit al sègle XVII (la primièra sillaba es confonduda ambe la preposicion).
* Grefolhet (fòrma regulara) o Grefelhet. Las fòrmas ancianas son Alterum Agrifolium, en 870, Villula de Agrifolio Superiori, en 1110, Ecclesia Sancti Johannis de Agrifolio Superiori, en 1119, Castrum Agrifolii Superioris, en 1117, Villa Acrifolii Superioris, en 1207, Agrifoulhet, en 1404, Locus de Agrifolheto, en 1482. Al començament, los dos vilatges son opausats per la situacion geografica. A partir del sègle XV, lo segond pòrta simplament un diminutiu, signe de la rompedura d'equilibri.

## Istòria

Las fòrmas ancianas citan dos vilatges, ambedos de pauc d'importància (villula...), mas provesits d'una glèisa e d'un castèl o de fortificacions. Se sap pas, malurosament, lor nom exacte, perqué son citats en latin, Agrifolio Inferiori e Agrifolio Superiori, abans l'aflaquiment d'Agrafuèlh Sobiran (nom supausat), complit al sègle XV e probablament abans. Se sap que Grefuèlh èra annèxa de Clarmont (mès quin Grefuèlh ? solament lo sotiran o los dos ?) al mens d'aquí a 1304. Aprèp, Grefuèlh (sotiran) venguèt parroquiala e Clarmont provisòriament annèxa. Es probablament a aquel moment que bastiguèron la glèisa novèla, qu'es del sègle XIV. Sembla doncas que lo Grefuèlh sotiran prenguèt mai d'importància al sègle XIV e benlèu que son besson sobiran se voidèt a l'ocasion. Mès se sap pas a quin moment exacte la glèisa de Sant Joan (del Grefuèlh sobiran) foguèt abandonada e l'estatut parroquial (d'annèxa ?) se perdèt. Se sap que Clarmont patiguèt de la Crosada mès se sap pas res de çò qu'avenguèt a la modèsta fortalesa del Grefuèlh sobiran nimai als abitants. L'aflaquiment del vilatge naut foguèt benlèu progressiu, perqué i a encara cinc camins que convergisson a Greffeillet.

## Administracion

Lista dels cònsols successius :
| Periòde | Periòde | Identitat | Etiqueta |
| 2020 | (2026) | Jean-Marc Wagner | |
| abans 1988 | 2020 | Jean-Paul Escande | PS |
| Totas las donadas son pas encara conegudas. |||||
* Abans la refòrma cantonala de 2014, aplicada en 2015, la comuna èra del canton de Sant Ilari; es ara del canton de la Région-Limouxine (en francés), donc de la Region limosenca.

## Demografia

modificar « persona »  v · d · m 
Evolucion demografica Populacion comunala actuala (2013): 84, totala: 89 :
| 1793 | 1800 | 1806 | 1821 | 1831 | 1836 | 1841 | 1846 | 1851 |
| 195 | 166 | 223 | 302 | 303 | 308 | 291 | 274 | 265 |
| 1856 | 1861 | 1866 | 1872 | 1876 | 1881 | 1886 | 1891 | 1896 |
| 257 | 250 | 201 | 181 | 173 | 184 | 205 | 194 | 154 |
| 1901 | 1906 | 1911 | 1921 | 1926 | 1931 | 1936 | 1946 | 1954 |
| 151 | 126 | 114 | 124 | 117 | 83 | 96 | 82 | 70 |
| 1962 | 1968 | 1975 | 1982 | 1990 | 1999 | 2006 | 2007 | 2008 |
| 74 | 75 | 68 | 68 | 61 | 76 | 62 | 70 | 77 81 |
| 2009 | 2010 |
| 84 88 | 87 91 |
| Fonts ||
| Base Cassini de l'EHESS - Nombre retengut a partir de 1962 : Populacion sens comptes dobles - Sit de l'INSEE Evolucion de la populacion 1962-2008 |||||||||
* En 2018 la populacion èra de 82 abitants e la densitat èra de 6 ab/km².

## Lòcs e monuments

* Glèisa del sègle XIV, dedicadada a Sant Cirgue e a Santa Julita e inscrita als Monuments Istorics en 1948.

## Véser tanben

* Comunas d'Aude

## Ligams extèrnes

* Grefuèlh sul site de l'Insee

## Nòtas

* ↑ http://paratge.chez-alice.fr/vap/vap6.htm
* 1 2 Abbé Sabarthès, Dictionnaire topographique du département de l'Aude, 1912, p. 173, legir en linha https://gallica.bnf.fr/ark:/12148/bpt6k110095d/f265.item.texteImage
* ↑ Albert Dauzat, Charles Rostaing, Dictionnaire étymologique des Noms de Lieux en France, Librairie Guénégaud, reedicion 1984, p. 5, a Aigrefeuille
* ↑ Bénédicte Boyrie-Fénié, Jean-Jacques Fénié, Toponymie des Pays Occitans, edicions Sud-Ouest, 2007, p. 271
* 1 2 http://www2.culture.gouv.fr/public/mistral/merimee_fr?ACTION=CHERCHER&FIELD_1=REF&VALUE_1=PA00102699
* Portal de Lengadòc